Dobrila Ojdanić
<s>Dobrila Ojdanić (Lubnice, kod Berana, 15. decembar 1920 — Podgorica, 1995), učesnica Narodnooslobodilačke borbe, društveno-politička radnica SFR Jugoslavije i SR Crne Gore i narodni heroj Jugoslavije.</s>

<s>Biografija</s>

<s>Rođena je 15. decembra 1920. godine u Lubnicama kod Berana, u seljačkoj porodici.</s><s>Osnovnu školu završila je u rodnom selu.</s><s>Vrlo rano je pristupila revolucionarnom omladinskom pokretu u svom selu, gde je od 1935. godine postojala partijska organizacija.</s><s>Godine 1939, postala je članica Komunističke partije Jugoslavije.</s><s>Od 1940, bila je sekretarica partijske ćelije u Lubnicama.</s><s>Aktivno je učestvovala u svim političkim akcijama KPJ i SKOJ-a u beranskom srezu u godinama pred Drugi svetski rat.</s><s>Zbog revolucionarne aktivnosti bila je hapšena, a kratko vreme morala je da živi u ilegalnosti.</s>

<s>Nakon okupacije Jugoslavije 1941, učestvovala je u pripremama oružanog ustanka.</s><s>Tokom Trinaestojulskog ustanka, učestvovala je u borbama za oslobođenje Berana i u odbrani slobodne teritorije Gornjeg Polimlja.</s><s>Nakon formiranja Beranskog partizanskog bataljona u jesen 1941, Dobrila je postala njegov borac.</s><s>Učestvovala je u svim borbama bataljona u Sandžaku i Potarju tokom 1941. i 1942. godine.</s><s>Bila je ranjena tokom borbi u bici za Pljevlja.</s><s>Istakla se u borbama bataljona protiv četnika na Tari 1942. godine.</s>

<s>S grupom komunista je u aprilu 1942. godine otišla na Durmitor, gde je po zadatku KPJ, radila na pomaganju partijskim organizacijama na ovom terenu.</s><s>Kada je formirana Četvrta proleterska crnogorska udarna brigada, Dobrila je postala borac Petog bataljona.</s><s>Posle borbi na Neretvi i Sutjesci, postavljena je za političkog komesara čete.</s><s>Tu dužnost obavljala je do jeseni 1943, kada je došla u Berane na političko-partijski rad.</s><s>Učestvovala je u svim bitkama Četvrte proleterske brigade, poput borbi za oslobođenje Bugojna, Kupresa, Imotskog i drugih mesta u Bosni.</s><s>Prilikom borbi za oslobođenje Kolašina 1943, bila je ranjena dva puta.</s>

<s>Krajem 1943, izabrana je za članicu Sreskog komiteta KPJ u Beranama.</s><s>Iste godine bila je članica inicijativnog odbora za formiranje AFŽ Crne Gore i Boke.</s><s>Na Prvom zasedanju ZAVNO Crne Gore i Boke izabrana je za većnicu.</s><s>Kraj rata dočekala je sa činom kapetana prve klase.</s>

<s>Posle rata, vršila je mnoge političke funkcije.</s><s>Bila je članica Glavnog odbora Narodnog fronta, Glavnog odbora AFŽ-a, Glavnog odbora Saveza boraca, a na Osnivačkom kongresu KPJ za Crnu Goru izabrana je za članicu Centralnog komiteta KP Crne Gore.</s><s>Bila je savezna poslanica u jednom sazivu.</s><s>Od 1955. godine, bila je članica Centralnog odbora Saveza boraca Jugoslavije, a od 1948. članica Centralnog odbora AFŽ Jugoslavije.</s><s>Na tim je funkcijama ostala do 1961. godine.</s>

<s>Kao profesionalna politička radnica, obavljala je dužnost sekretarice Glavnog odbora AFŽ Crne Gore do 1948. godine, kada je postavljena za pomoćnicu ministra za zdravlje i socijalnu politiku, a od 1953. bila je predsednica Glavnog odbora Saveza ženskih društava Crne Gore.</s><s>Gotovo dve decenije bila je predsednica Komisije za brigu o borcima i deci palih boraca Glavnog odbora Saveza boraca.</s>

<s>Penzionisana je 1961. godine, a svoju društvenu aktivnost nastavila je u SUBNOR-u Crne Gore, kao članica Komisije za organizaciona i politička pitanja.</s>

<s>Umrla je 1995. godine u Podgorici.</s>

<s>Nosilac je Partizanske spomenice 1941. i ostalih jugoslovenskih odlikovanja.</s><s>Ordenom narodnog heroja odlikovana je 10. jula 1953. godine.</s>

<s>Reference</s>

<s>Literatura</s>

<s>Heroine Jugoslavije.</s><s>„Spektar“, Zagreb 1980. godina.</s>

<s>Crnogorski komunisti
Jugoslavenski partizani
Borci Četvrte proleterske brigade
Politički komesari NOVJ
Oficiri NOVJ
Omladina u Narodnooslobodilačkoj borbi
Žene u Narodnooslobodilačkoj borbi
Društveno-politički radnici SFRJ
Društveno-politički radnici SR Crne Gore
Narodni heroji Jugoslavije
Žene narodni heroji
Narodni poslanici Skupštine Jugoslavije
Nosioci Partizanske spomenice 1941.</s><s>Biografije, Berane</s>

